Document ID: 32010Q0423(01)

Reference:
23.4.2010
HU
Az Európai Unió Hivatalos Lapja
L 103/1
AZ EURÓPAI UNIÓ SZÁMVEVŐSZÉKÉNEK ELJÁRÁSI SZABÁLYZATA
TARTALOMJEGYZÉK
I. CÍM –   A SZÁMVEVŐSZÉK SZERVEZETE
I. FEJEZET:
A SZÁMVEVŐSZÉK
1. cikk
Testületi jelleg
1. SZAKASZ:
A SZÁMVEVŐSZÉKI TAGOK
2. cikk
A hivatali idő kezdete
3. cikk
A számvevőszéki tagok kötelezettségei és tisztségük ellátása
4. cikk
Hivatalból való felmentés, a nyugdíjjogosultság és az ezt helyettesítő egyéb juttatáshoz való jogosultság elvesztése
5. cikk
Rangsor
6. cikk
A tagok ideiglenes helyettesítése
2. SZAKASZ:
AZ ELNÖK
7. cikk
Az elnök megválasztása
8. cikk
Az elnök ideiglenes helyettesítése
9. cikk
Az elnök feladatai
3. SZAKASZ:
KAMARÁK ÉS BIZOTTSÁGOK
10. cikk
A kamarák létrehozása
11. cikk
A kamarák feladatai
12. cikk
A bizottságok
4. SZAKASZ:
A FŐTITKÁR
13. cikk
A főtitkár
II. FEJEZET:
A SZÁMVEVŐSZÉK FELADATAINAK ELLÁTÁSA
14. cikk
Hatáskör-átruházás
15. cikk
A kifizetések engedélyezése
16. cikk
A Számvevőszék szervezeti felépítése
II. CÍM –   A SZÁMVEVŐSZÉK MŰKÖDÉSE
I. FEJEZET:
A SZÁMVEVŐSZÉK ÉS A KAMARÁK ÜLÉSEI
1. SZAKASZ:
A SZÁMVEVŐSZÉK
17. cikk
Az ülések ütemterve
18. cikk
A napirend
19. cikk
Döntéshozatal
20. cikk
Az ülésen való elnöklés
21. cikk
Határozatképesség
22. cikk
Az ülések nem nyilvános jellege
23. cikk
Az ülések jegyzőkönyvei
2. SZAKASZ:
A KAMARÁK
24. cikk
A kamarák ülései
II. FEJEZET:
A SZÁMVEVŐSZÉK, A KAMARÁK ÉS A BIZOTTSÁGOK DÖNTÉSEI
25. cikk
A Számvevőszék döntései
26. cikk
A kamarák döntései
27. cikk
A bizottságok döntései
28. cikk
A nyelvhasználatra vonatkozó szabályok és a hitelesítés
29. cikk
Továbbítás és közzététel
III. FEJEZET:
AZ ELLENŐRZÉS, ILLETVE A JELENTÉSEK, VÉLEMÉNYEK, ÉSZREVÉTELEK ÉS MEGBÍZHATÓSÁGI NYILATKOZATOK ELKÉSZÍTÉSE
30. cikk
Az ellenőrzések végrehajtási módja
31. cikk
Előadó tag
III. CÍM –   ÁLTALÁNOS ÉS ZÁRÓ RENDELKEZÉSEK
32. cikk
Törtszámok értelmezése
33. cikk
Nemre utaló kifejezések
34. cikk
Végrehajtási rendelkezések
35. cikk
A dokumentumokhoz való hozzáférés
36. cikk
Hatálybalépés
37. cikk
Közzététel
AZ EURÓPAI UNIÓ SZÁMVEVŐSZÉKE,
tekintettel az Európai Unió működéséről szóló szerződésre és különösen annak 287. cikke (4) bekezdése ötödik albekezdésére,
tekintettel az Európai Atomenergia-közösséget létrehozó szerződésre és különösen annak 106a. cikke (1) bekezdésére,
a Tanács 2010. február 22-én megadott jóváhagyását követően,
ELFOGADTA EZT AZ ELJÁRÁSI SZABÁLYZATOT:
I.   CÍM
A SZÁMVEVŐSZÉK SZERVEZETE
I.   FEJEZET
A számvevőszék
1. cikk
Testületi jelleg
A Számvevőszék testületként látja el feladatait, a Szerződések és a költségvetési rendelet rendelkezései szerint, illetve az ebben az eljárási szabályzatban meghatározott módon.
1.   szakasz
A számvevőszéki tagok
2. cikk
A hivatali idő kezdete
A számvevőszéki tagok hivatali ideje a kinevezési okiratban megjelölt napon kezdődik, vagy – annak hiányában – az okirat elfogadásának napjától.
3. cikk
A számvevőszéki tagok kötelezettségei és tisztségük ellátása
A tagok az Európai Unió működéséről szóló szerződés 286. cikke (1), (3) és (4) bekezdésének megfelelően látják el tisztségüket.
4. cikk
Hivatalból való felmentés, a nyugdíjjogosultság és az ezt helyettesítő egyéb juttatáshoz való jogosultság elvesztése
(1)   Ha a Számvevőszék tagjainak többségi szavazatával úgy ítéli, hogy a rendelkezésére álló információk alapján valamelyik tagja már nem felel meg a megkívánt feltételeknek, vagy nem tesz eleget a hivatalából eredő kötelezettségeknek (az Európai Unió működéséről szóló szerződés 286. cikkének (6) bekezdése), akkor megbízza az elnököt, illetve ha az érintett számvevőszéki tag maga az elnök, akkor ezen eljárási szabályzat 5. cikkének értelmében a rangsorban az elnök után következő tagot, hogy készítsen előzetes jelentést.
(2)   Az előzetes jelentést a csatolt igazoló okmányokkal együtt megkapja minden számvevőszéki tag, beleértve az érintett tagot is, aki az elnök – vagy ha az elnök az érintett számvevőszéki tag, akkor az őt rangban követő tag – által megszabott ésszerű határidőn belül írásbeli észrevételeinek benyújtásával válaszol.
(3)   Az érintett tagot fel kell kérni, hogy szóban is adjon magyarázatot a Számvevőszéknek.
(4)   A számvevőszéki tagok titkos szavazással, négyötödös többséggel hoznak döntést arról, hogy az Európai Bírósághoz fordulnak-e az érintett tag leváltása és/vagy nyugdíjjogosultságának, illetve az ezt helyettesítő egyéb juttatáshoz való jogosultságának megvonása érdekében. Az érintett tag nem vesz részt a szavazásban.
5. cikk
Rangsor
(1)   A Számvevőszék tagjai szolgálati idejük megkezdésének időpontja szerint helyezkednek el az elnök után a rangsorban. Újrakinevezés esetén számításba kell venni az érintett tag korábbi megbízatását is, akkor is, ha az nem közvetlenül előzte meg a mostanit.
(2)   Ha valamely két tag egy napon kezdte meg szolgálati idejét, akkor a tagok életkoruk szerint helyezkednek el a rangsorban.
6. cikk
A tagok ideiglenes helyettesítése
(1)   Ha egy számvevőszéki tag tisztsége betöltetlenné válik, feladatait ideiglenesen, új tag kinevezéséig a Számvevőszék által kijelölt egy vagy több tag látja el.
(2)   Ha egy számvevőszéki tag távollét vagy akadályoztatás miatt nem tudja betölteni tisztét, feladatait ideiglenesen egy vagy több számvevőszéki tag látja el, a végrehajtási rendelkezések által meghatározott módon.
2.   szakasz
Az elnök
7. cikk
Az elnök megválasztása
(1)   A Számvevőszék a hivatalban lévő elnök megbízatásának lejárta előtt választja meg új elnökét. Ha azonban az elnök megbízatásának lejárta egybeesik a Számvevőszék tagjainak részleges megújításával, amelyre az Európai Unió működéséről szóló szerződés 286. cikkének (2) bekezdése alapján kerül sor, akkor az elnök megválasztásának az új összetételű Számvevőszék hivatalba lépése után azonnal, de legkésőbb tizenöt munkanapon belül kell megtörténnie.
(2)   Az elnököt titkos szavazással választják. Az a jelölt kerül megválasztásra, aki az első szavazási fordulóban a számvevőszéki tagok legalább kétharmadának szavazatát kapja. Ha ilyen többséget egy jelölt sem ér el, haladéktalanul második fordulót tartanak, ahol a legtöbb szavazatot kapó jelölt kerül megválasztásra. Ha a második fordulóban egy jelölt sem szerzi meg a számvevőszéki tagok többségének szavazatát, akkor a végrehajtási rendelkezésekben meghatározott eljárás szerint újabb szavazási fordulókra kerül sor.
8. cikk
Az elnök ideiglenes helyettesítése
(1)   Ha az elnök tiszte betöltetlenné válik, az elnöki feladatokat ideiglenesen a távozó elnök látja el, amennyiben számvevőszéki tagi megbízatása érvényben maradt, és amennyiben nem vált képtelenné feladata ellátására. Minden más esetben az 5. cikk értelmében rangidősnek minősülő számvevőszéki tag látja el az elnöki feladatokat.
(2)   Az elnöki feladatokkal átmenetileg megbízott számvevőszéki tag ellátja az intézmény folyamatban lévő ügyeit, és a 7. cikk rendelkezéseinek megfelelően megszervezi az új elnök megválasztását. Ha azonban az elnök tiszte a rendes elnöki megbízatás lejárta előtt kevesebb mint hat hónappal válik betöltetlenné, akkor az 5. cikk értelmében rangidősnek minősülő számvevőszéki tag az elnök helyébe lép.
(3)   Ha az elnök távollét vagy akadályoztatás miatt nem tudja betölteni tisztét, az elnöki feladatokat az 5. cikk értelmében rangidősnek minősülő számvevőszéki tag látja el.
9. cikk
Az elnök feladatai
(1)   Az elnök:
a)
összehívja a Számvevőszék üléseit, elnököl azokon, és gondoskodik a viták megfelelő lefolyásáról;
b)
biztosítja a Számvevőszék döntéseinek végrehajtását;
c)
biztosítja a szervezeti egységek zökkenőmentes működését, valamint a Számvevőszék különböző tevékenységeinek megfelelő irányítását;
d)
kijelöli azt a tisztviselőt, aki a Számvevőszéket annak bármely peres ügyében képviseli;
e)
képviseli a Számvevőszéket annak külkapcsolataiban, különösen a költségvetési beszámolók elfogadásáért felelős hatóságnál, az Unió más intézményeinél és a tagállamok ellenőrzési intézményeinél.
(2)   Feladatainak egy részét az elnök egy vagy több számvevőszéki tagra ruházhatja át.
3.   szakasz
Kamarák és bizottságok
10. cikk
A kamarák létrehozása
(1)   A Számvevőszék kamarákat hoz létre, amelyek feladata, hogy az Európai Unió működéséről szóló szerződés 287. cikkének (4) bekezdésével összhangban bizonyos típusú jelentéseket és véleményeket fogadjanak el.
(2)   Arról, hogy a feladatkörök miként oszlanak meg az egyes kamarák között, a Számvevőszék az elnök javaslata alapján határoz.
(3)   Az elnök javaslatára a Számvevőszék az elnökön kívül minden tagot beoszt egy kamarához.
(4)   A végrehajtási rendelkezésekben meghatározott feltételek szerint mindegyik kamara elnököt választ a tagjai közül.
11. cikk
A kamarák feladatai
(1)   A kamarák – az Európai Unió általános költségvetéséről szóló éves jelentés és az Európai Fejlesztési Alapokról szóló éves jelentés kivételével – különböző jelentéseket és véleményeket fogadnak el, a végrehajtási rendelkezések által meghatározott módon.
(2)   A valamely dokumentum elfogadásáért az (1) bekezdés értelmében felelős kamara annak elfogadását a Számvevőszékhez utalhatja, a végrehajtási rendelkezésekben rögzített feltételek szerint.
(3)   A kamarák felelősek a Számvevőszék által elfogadandó dokumentumok – észrevétel- és véleménytervezetek, javasolt munkaprogramok, valamint egyéb, ellenőrzéssel kapcsolatos dokumentumok – előkészítéséért, kivéve, ha azok előkészítése a 12. cikkben meghatározott bizottságok feladata.
(4)   A kamarák a tagjaik között a feladatokat a végrehajtási rendelkezésekben rögzített feltételeknek megfelelően osztják fel.
(5)   A rájuk bízott feladatok elvégzéséért a tagok a kamarának és a számvevőszéki testületnek tartoznak felelősséggel.
12. cikk
A bizottságok
(1)   A bizottságok létrehozását és összeállítását a végrehajtási rendelkezések szabályozzák.
(2)   A bizottságok felelősek az olyan témákban, amelyek nem a kamarák 11. cikk szerinti feladatkörébe tartoznak, a végrehajtási rendelkezésekben rögzített feltételek szerint.
4.   szakasz
A főtitkár
13. cikk
A főtitkár
(1)   A főtitkárt a Számvevőszék a végrehajtási rendelkezésekben meghatározott eljárás szerint, titkos szavazással választja meg.
(2)   A főtitkár a Számvevőszéknek tartozik felelősséggel, és rendszeresen beszámol annak feladatai teljesítéséről.
(3)   A főtitkár a Számvevőszék felügyelete alatt irányítja a Számvevőszék titkárságának működését.
(4)   A főtitkár gyakorolja a kinevezésre jogosult hatóság jogkörét az Európai Közösségek tisztviselőinek személyzeti szabályzata 2. cikkének értelmében, illetve az alkalmazási szerződések megkötésére felhatalmazott hatóság jogkörét az Európai Közösségek egyéb alkalmazottaira vonatkozó alkalmazási feltételek 6. cikkének értelmében, amennyiben a Számvevőszéknek a kinevezésre jogosult hatóság, illetve az alkalmazási szerződések megkötésére felhatalmazott hatóság jogkörének gyakorlására vonatkozó döntése másképp nem rendelkezik.
(5)   A főtitkár felelős a Számvevőszék személyzetének irányításáért és az ügyintézésért, valamint minden más feladatért, amellyel a Számvevőszék megbízza.
(6)   Ha a főtitkár távollét vagy akadályoztatás miatt nem tudja betölteni tisztét, ideiglenes helyettesítésének módját a végrehajtási rendelkezések határozzák meg.
II.   FEJEZET
A Számvevőszék feladatainak ellátása
14. cikk
Hatáskör-átruházás
(1)   A testületi felelősség elvének tiszteletben tartásával a Számvevőszék felhatalmazhatja egy vagy több tagját, hogy a Számvevőszék nevében és annak felügyelete alatt pontosan meghatározott irányítási vagy ügyintézési intézkedéseket tegyen, különösen a Számvevőszék által később meghozandó döntések előkészítése érdekében. Az érintett számvevőszéki tagok ezen intézkedéseikről beszámolnak a testületnek.
(2)   A számvevőszéki tagok felhatalmazhatnak egy vagy több tisztviselőt vagy alkalmazottat arra, hogy az ő hatáskörükbe tartozó okmányokat aláírjanak. Ennek feltételeit a végrehajtási rendelkezések határozzák meg.
15. cikk
A kifizetések engedélyezése
(1)   Kifizetések engedélyezésére jogosultak: a számvevőszéki tagok, illetve a költségvetés végrehajtására vonatkozó belső szabályok szerint, felhatalmazás által, a főtitkár.
(2)   A kifizetések engedélyezésére jogosult, illetve az engedélyezésre felhatalmazott tisztviselők hatáskörének gyakorlására vonatkozó ellenőrzés szabályait és módját a Számvevőszék egy, a költségvetés végrehajtására vonatkozó belső szabályokról szóló döntésével állapítja meg.
16. cikk
A Számvevőszék szervezeti felépítése
(1)   A Számvevőszék határozza meg szervezeti felépítését.
(2)   A Számvevőszék a főtitkár javaslatát szem előtt tartva osztja fel a létszámtervben szereplő munkahelyeket a végrehajtási rendelkezésekben rögzített feltételeknek megfelelően.
II.   CÍM
A SZÁMVEVŐSZÉK MŰKÖDÉSE
I.   FEJEZET
A Számvevőszék és a kamarák ülései
1.   szakasz
A Számvevőszék
17. cikk
Az ülések ütemterve
(1)   Üléseinek ideiglenes ütemtervét a Számvevőszék évente egyszer, az előző év vége előtt határozza meg.
(2)   Rendkívüli ülést vagy az elnök, vagy a számvevőszéki tagok legalább egynegyedének indítványára lehet tartani.
18. cikk
A napirend
(1)   Az ideiglenes napirendet minden ülés előtt az elnök állítja össze.
(2)   Az ideiglenes napirendet és bármely arra vonatkozó módosítási kérelmet a Számvevőszék elé kell terjeszteni, amely az egyes ülések elején állapítja meg a napirendet.
A napirend és az azzal kapcsolatos dokumentumok megküldésének határidejét a végrehajtási rendelkezések határozzák meg.
19. cikk
Döntéshozatal
A Számvevőszék döntéseit ülésein hozza meg. Kivételt képez ez alól a 25. cikk (5) bekezdésében meghatározott írásbeli eljárás alkalmazása.
20. cikk
Az ülésen való elnöklés
A Számvevőszék ülésein az elnök elnököl. Ha ez akadályoztatás vagy távollét miatt nem lehetséges, az ülésen az a számvevőszéki tag elnököl, aki a 8. cikk értelmében az elnököt ideiglenesen helyettesíti.
21. cikk
Határozatképesség
A határozatképességhez a számvevőszéki tagok kétharmadának jelenléte szükséges.
22. cikk
Az ülések nem nyilvános jellege
A Számvevőszék ülései nem nyilvánosak, amennyiben a Számvevőszék másképp nem dönt.
23. cikk
Az ülések jegyzőkönyvei
A Számvevőszék minden üléséről jegyzőkönyv készül.
2.   szakasz
A kamarák
24. cikk
A kamarák ülései
Ha a végrehajtási rendelkezések nem írják elő másképp, akkor az 1. szakasz rendelkezései a kamarák üléseire is vonatkoznak.
II.   FEJEZET
A Számvevőszék, a kamarák és a bizottságok döntései
25. cikk
A Számvevőszék döntései
(1)   A Számvevőszék döntéseit testületként, a kamarákban vagy bizottságokban végzett előzetes vizsgálat után hozza meg, eltekintve azoktól a döntésektől, amelyeket a kinevezésre jogosult hatóság vagy az alkalmazási szerződések megkötésére felhatalmazott hatóság jogkörét gyakorolva hoz meg.
(2)   Az Európai Unió működéséről szóló szerződés 287. cikke (4) bekezdése harmadik albekezdésében említett dokumentumokat – a 11. cikk (1) bekezdése értelmében a kamarák által elfogadott dokumentumok kivételével – és az Európai Unió működéséről szóló szerződés 287. cikk (1) bekezdésének második albekezdésében említett megbízhatósági nyilatkozatot a Számvevőszék tagjainak többségi szavazatával fogadja el.
(3)   A 4. cikk (4) bekezdésének és a 7. cikk (2) bekezdésének sérelme nélkül minden más döntést az adott ülésen jelen lévő számvevőszéki tagok többségi szavazatával kell meghozni. A Számvevőszék azonban bármely tagjának javaslatára, az ülésén jelen lévő számvevőszéki tagok többségi szavazatával úgy is dönthet, hogy valamely eléje utalt kérdésben a Számvevőszéket alkotó tagok többségi szavazatával dönt.
(4)   Ha egy döntés meghozatalához a számvevőszéki ülésen jelen lévő tagok többségi szavazata szükséges, szavazategyenlőség esetén az elnök szavazata dönt.
(5)   A Számvevőszék esetenként dönti el, hogy mely döntéseket lehet írásos eljárással meghozni. Ennek az eljárásnak a módját a végrehajtási rendelkezésekben szereplő részletes szabályok határozzák meg.
26. cikk
A kamarák döntései
(1)   A kamara tagjainak többségi szavazatával fogad el döntéseket. Szavazategyenlőség esetén a kamara elnökének, illetve az őt ideiglenesen helyettesítő tagnak a szavazata dönt.
(2)   A Számvevőszék minden tagja részt vehet kamaraüléseken, de csak abban a kamarában szavazhat, amelynek tagja. Ha azonban egy számvevőszéki tag nem saját kamarájának nyújt be egy dokumentumot, ebben a kamarában és e dokumentumot illetően szavazati joggal rendelkezik.
(3)   A kamara elnöke a 11. cikk (1) bekezdése értelmében a dokumentumok kamara általi elfogadásáról minden számvevőszéki tagot értesít a végrehajtási rendelkezésekben rögzített feltételekkel összhangban.
(4)   Valamely dokumentumnak a 11. cikk (1) bekezdése értelmében történő, kamara általi elfogadása az e cikk 3. bekezdésében előírt értesítéstől számított öt munkanapon belül válik véglegessé, kivéve ha ezen időn belül a végrehajtási rendelkezésekben meghatározott számú számvevőszéki tag indoklással ellátott kérelmet nyújt be az elnöknek arra vonatkozóan, hogy a szóban forgó dokumentumot a számvevőszéki testület vitassa meg és hozzon róla döntést.
(5)   A kamara eseti alapon úgy is dönthet, hogy bizonyos döntéseket írásos eljárással hoz meg. Ennek az eljárásnak a részletes szabályait a végrehajtási rendelkezések tartalmazzák.
27. cikk
A bizottságok döntései
Ha a végrehajtási rendelkezések nem írják elő másképp, a bizottsági döntéshozatali eljárásra is a 26. cikk rendelkezései vonatkoznak.
28. cikk
A nyelvhasználatra vonatkozó szabályok és a hitelesítés
(1)   A jelentések, vélemények, észrevételek, megbízhatósági nyilatkozatok és egyéb közzétételre szánt dokumentumok valamennyi hivatalos nyelven elkészülnek.
(2)   A dokumentumok hitelesítése úgy történik, hogy az elnök minden nyelvi változatot aláír.
29. cikk
Továbbítás és közzététel
A Szerződések értelmében – és különösen az Európai Unió működéséről szóló szerződés 287. cikke (4) bekezdésének megfelelően –, illetve a költségvetési rendelet vonatkozó rendelkezéseinek sérelme nélkül a Számvevőszék jelentései, véleményei, észrevételei, megbízhatósági nyilatkozatai és egyéb döntései továbbítására és közzétételére vonatkozó szabályokat a végrehajtási rendelkezések határozzák meg.
III.   FEJEZET
Az ellenőrzés, illetve a jelentések, vélemények, észrevételek és megbízhatósági nyilatkozatok elkészítése
30. cikk
Az ellenőrzések végrehajtási módja
(1)   A Szerződések értelmében a hatáskörébe tartozó ellenőrzések végrehajtási módjának részletes szabályait a Számvevőszék állapítja meg.
(2)   Ellenőrzéseit a Számvevőszék a munkatervében lefektetett célkitűzésekkel összhangban végzi.
31. cikk
Előadó tag
(1)   A kamara minden egyes végrehajtandó feladattal egy vagy több számvevőszéki tagot bíz meg előadó tagként. Az egyes kamarák szakterületén túlmenő feladatok esetén a Számvevőszék eseti alapon dönt az előadó tag(ok) személyéről.
(2)   Ha a Számvevőszéket az Európai Unió működéséről szóló szerződés 287., 322. vagy 325. cikke alapján véleménynyilvánításra kérik, vagy ha a Számvevőszék az Európai Unió működéséről szóló szerződés 287. cikke alapján észrevételeket kíván tenni, akkor testületének tagjai közül kijelöli azt az előadó tagot, akit az előkészítő munkálatokkal és a tervezet kidolgozásával megbíz.
III.   CÍM
ÁLTALÁNOS ÉS ZÁRÓ RENDELKEZÉSEK
32. cikk
Törtszámok értelmezése
Ezen eljárási szabályzat alkalmazásában bármely törtként kifejezett számot fölfelé kerekítve, egész számként kell értelmezni.
33. cikk
Nemre utaló kifejezések
Ebben az eljárási szabályzatban bármely nemre utaló kifejezést úgy kell értelmezni, hogy az nőkre és férfiakra egyaránt vonatkozik.
34. cikk
Végrehajtási rendelkezések
(1)   Ezen eljárási szabályzat végrehajtási rendelkezéseit a Számvevőszék tagjainak többségi szavazatával határozza meg.
(2)   A végrehajtási rendelkezéseket a Számvevőszék a honlapján teszi közzé.
35. cikk
A dokumentumokhoz való hozzáférés
Az átláthatóság és a helyes közigazgatási gyakorlat elveinek megfelelően, illetve a költségvetési rendelet 143. cikke (2) bekezdésének és 144. cikke (1) bekezdésének sérelme nélkül bármely uniós polgár, valamint bármely tagállamban lakóhelylyel, illetve székhellyel rendelkező természetes vagy jogi személy jogosult a Számvevőszék dokumentumaihoz hozzáférni, a belső szabályokról szóló határozatban meghatározott azon feltételek szerint, amelyek a Számvevőszék birtokában lévő dokumentumokhoz való hozzáférésre irányuló kérelmek kezelésére vonatkoznak.
36. cikk
Hatálybalépés
Ez az eljárási szabályzat hatályon kívül helyezi a Számvevőszék 2004. december 8-i ülésén jóváhagyott szabályzatot, és annak helyébe lép.
Ez a szabályzat 2010. június 1-jén lép hatályba.
37. cikk
Közzététel
Ezt az eljárási szabályzatot az Európai Unió Hivatalos Lapjában ki kell hirdetni.
Kelt Luxembourgban, 2010. március 11-én.
a Számvevőszék nevében
az elnök
Vítor Manuel da SILVA CALDEIRA

Summary:
Európai Számvevőszék (Számvevőszék)
Európai Számvevőszék (Számvevőszék)
ÖSSZEFOGLALÓ AZ ALÁBBI DOKUMENTUMOKRÓL:
Az Európai Unió működéséről szóló szerződés (EUMSZ) 287. cikke
Az Európai Unió Számvevőszékének eljárási szabályzata
MI AZ EUMSZ 287. CIKKÉNEK ÉS AZ ELJÁRÁSI SZABÁLYZATNAK A CÉLJA?
							
Az Európai Számvevőszék (a továbbiakban: Számvevőszék) az EU külső ellenőre. A Számvevőszék e szerepkör keretében figyelmeztet a kockázatokra, megbízhatóságot garantál, megjelöli a hiányosságokat és a bevált gyakorlatokat, ezen túlmenően pedig iránymutatást nyújt a döntéshozóknak és jogalkotóknak az uniós szakpolitikák és programok irányításának javításával kapcsolatban. A Számvevőszék az uniós polgárok pénzügyi érdekeinek független védőjeként lép fel.
Az Európai Unió működéséről szóló szerződés 287. cikke határozza meg a Számvevőszék feladatkörét.
A Számvevőszék dolgozza ki saját eljárási szabályzatát, amelyet aztán a Tanácsnak jóvá kell hagynia. Az eljárási szabályzat irányítja a Számvevőszék belső működését. E szabályok – többek között – a következő területeket fedik le:
a Számvevőszék szervezete (kinevezések, hivatali idő, a Számvevőszék kötelességei, az elnök megválasztása);
működési eljárások (a Számvevőszék és kamarái ülései; a Számvevőszék, a kamarák és a bizottságok általi döntéshozatal; ellenőrzések, illetve jelentések, vélemények, észrevételek és megbízhatósági nyilatkozatok készítése).
FŐBB PONTOK
A Számvevőszék összetétele és felépítése
A Számvevőszék egy testületi szerv, a határozatok és az intézkedések a tagok közös felelősségét képezik. 27 tagból, azaz az uniós tagállamok egy-egy képviselőjéből áll. A tagokat hat évre nevezik ki (amely mandátum megújítható). A kinevezéshez a tagoknak saját tagállamuk valamely külső ellenőrző szervében kell – vagy kellett – tevékenykedniük, vagy kifejezetten e tisztség betöltésére alkalmas képesítéssel kell rendelkezniük. A Számvevőszék tagjaira egy magatartási kódex vonatkozik, amely a következőkről rendelkezik: függetlenség, elfogulatlanság, feddhetetlenség, elkötelezettség, kollegialitás, titoktartás, felelősség és a hivatali megbízatásuk megszűnését követő kötelezettségek.
Elnököt maguk közül választanak hároméves (megújítható) időtartamra. Az elnöknek többek között a következők a feladatai:
összehívja a Számvevőszék üléseit és elnököl azokon;
biztosítja a Számvevőszék döntéseinek végrehajtását;
biztosítja a szervezeti egységek – köztük a protokollok és látogatások, a tájékoztatás, a jogi ügyek és a belső ellenőrzés zökkenőmentes működését, valamint a Számvevőszék különböző tevékenységeinek a megfelelő irányítását;
kijelöli azt a tisztviselőt, aki a Számvevőszéket annak peres ügyeiben képviseli;
képviseli a Számvevőszéket annak külkapcsolataiban és a többi uniós intézménnyel való kapcsolatában.
A Számvevőszék főtitkára felelős a Számvevőszék Titkárságának a napi szintű működéséért, valamint az ügyintézésért, a pénzügyekkel és támogatással, az emberi erőforrásokkal kapcsolatos, az információtechnológiai és fordítási feladatok ellátásáért.
A Számvevőszék ezenkívül kamarákból és bizottságokból is áll:
a kamarák véleményeket, különjelentéseket és éves különjelentéseket fogadnak el. Ezenkívül éves beszámolókat készítenek az EU költségvetéséről, amelyet aztán a Számvevőszék fogad el;
a bizottságok (pl. az Adminisztratív Bizottság és a Számvizsgáló Bizottság) adminisztratív ügyekkel, valamint a kommunikációval kapcsolatos és stratégiai kérdésekben hozott döntésekkel foglalkoznak.
A Számvevőszék feladatai
A Számvevőszék az Európai Unió független külső ellenőre. Jelentései és véleményei az EU elszámoltathatósági láncának nélkülözhetetlen elemei. Az uniós szakpolitikák és programok végrehajtásáért felelős, következő szervek felelősségre vonására szolgálnak: a Bizottság, egyéb uniós intézmények és szervek, valamint a tagállamok közigazgatási szervei.
A Számvevőszék figyelmeztet a kockázatokra, megbízhatóságot garantál, kijelöli a hiányosságokat és a bevált gyakorlatokat, ezen túlmenően pedig iránymutatást nyújt a döntéshozóknak és jogalkotóknak az uniós szakpolitikák és programok irányításának javításával kapcsolatban, hogy ezek értéket képviselhessenek a pénz ellenében.
Ellenőrzések
Ezeket:
nyilvántartások alapján és – szükség esetén – a helyszínen végzik a többi uniós intézménynél;
minden olyan szervezetnél, amely az EU nevében bevételek és kiadások kezelésével foglalkozik, az adott szervezet telephelyén végzik;
az uniós tagállamokban és a világ más országaiban is elvégzik, többek között bármely olyan természetes vagy jogi személy telephelyén, amely uniós költségvetésből részesül kifizetésekben.
A Számvevőszék az EU külső ellenőreként együttműködik a nemzeti hatóságokkal és az uniós intézményekkel. Ezenkívül az uniós intézményektől és szervektől, az uniós költségvetésből kifizetésekben részesülő szervezetektől és a nemzeti pénzügyi ellenőrzési intézményektől bármilyen adatot bekérhet feladata sikeres elvégzéséhez.
Stratégia és munkaprogramok
A Számvevőszék annak érdekében, hogy a közpénz-ellenőrzéssel kapcsolatos fejlesztések élvonalában maradjon, stratégiai fejlesztését és ellenőrzési prioritásait előre tervezi meg. Legfőbb célkitűzései többéves stratégiákban vannak meghatározva.
A Számvevőszék minden évben munkaprogramot fogad el, amelyben felsorolja az ellenőrzési feladatokkal kapcsolatos prioritásait. A munkaprogramot a Számvevőszék elnöke teszi közzé és az Európai Parlament Költségvetési Ellenőrző Bizottsága elé terjeszti.
Éves beszámolási eljárás
A Számvevőszék nem rendelkezik igazságszolgáltatói jogkörrel, így nem szabhat ki szankciókat. Minden egyes pénzügyi év lezárása után éves beszámolót készít, amelyet a Hivatalos Lapban tesz közzé. Ez a jelentés az uniós költségvetésnek és az Európai Fejlesztési Alapoknak a hatáskörrel rendelkező intézmények általi kezelésével foglalkozik. Alapvető részét képezi az Európai Parlament döntéshozatali folyamatának a költségvetési mentesítés Bizottság felé való biztosítása tekintetében.
A Számvevőszék ezenkívül megbízhatósági nyilatkozatot készít a Tanácsnak és a Parlamentnek az elszámolások megbízhatóságáról, valamint annak tanúsításáról, hogy a költségvetés felhasználására megfelelő módon, a szabályokkal és szabályozásokkal összhangban került sor. A Számvevőszék továbbá bármikor észrevételeket nyújthat be meghatározott kérdésekről – különösen – különjelentések formájában, vagy jelentéseket vizsgálhat felül, ezenkívül pedig – amennyiben erre jogilag kötelezve van – valamely másik uniós intézmény kérelmére vagy saját kezdeményezésére véleményeket adhat ki.
A Számvevőszék hivatalos üléseken, a tagok többségének szavazata mellett dönt az éves beszámoló elfogadásáról. Eltérő döntés hiányában a Számvevőszék ülései nem nyilvánosak. Eseti alapon írásos eljárás útján is elfogadhat határozatokat.
A Számvevőszék beszámol az uniós források felhasználása terén észlelt szabálytalanságokról, és az ellenőrzések során észlelt minden csalásgyanús esetet az Európai Csalás Elleni Hivatal (OLAF) vagy az Európai Ügyészség (EPPO) elé terjeszt.
MIKORTÓL ALKALMAZANDÓ AZ ELJÁRÁSI SZABÁLYZAT?
							
Az eljárási szabályzat 2010. június 1. óta alkalmazandó.
HÁTTÉR
							
A luxemburgi székhelyű Számvevőszék 1977-ben jött létre, és 1992 óta teljes értékű uniós intézmény.
További információk:
Az Európai Számvevőszék jogi kerete (Európai Számvevőszék)
21-2021. számú határozat a Számvevőszék eljárási szabályzatának végrehajtási rendelkezéseiről (Európai Számvevőszék)
Uniós költségvetés (Európai Bizottság).
FŐ DOKUMENTUMOK
						
Az Európai Unió működéséről szóló szerződés egységes szerkezetbe foglalt változata – Hatodik rész – Intézményi és pénzügyi rendelkezések – I. cím – Intézményi rendelkezések – 1. fejezet – Az intézmények – 7. szakasz – A Számvevőszék – 287. cikk (az EKSz. korábbi 248. cikke) (HL C 202., 2016.6.7., 170–171. o.)
Az Európai Unió Számvevőszékének eljárási szabályzata (HL L 103., 2010.4.23., 1–6. o.)
Lásd az egységes szerkezetbe foglalt változatot.
KAPCSOLÓDÓ DOKUMENTUM
						
A Számvevőszék tagjaira és volt tagjaira érvényes magatartási kódex (HL L 128., 2022.5.2., 102–113. o.)
utolsó frissítés 02.05.2022